KISKŐRÖS VÁROS POLGÁRMESTERE
ELŐTERJESZTÉS

(a Képviselő-testület 2012. december 12-i ülésére)

TÁRGY: 
AZ ÖNKORMÁNYZAT SZERVEZETI ÉS MŰKÖDÉSI SZABÁLYZATÁNAK  MÓDOSÍTÁSA
Kiskőrös Város Képviselő-testülete a 2012. október 12-i ülésén a 159/2012. számú határozatával döntött arról, hogy Kiskőrös Város Polgármesteri Hivatalában a közigazgatási átszervezések folyamatos változása kapcsán rövid határidőkkel kell átgondolni a közel jövőben a képesítési követelményeknek megfelelő és hatékony feladatellátást biztosító személyi állomány és hivatali struktúra kialakítását.
A járási megállapodás aláírásával véglegessé vált, hogy a jelenleg 59 fős hivatali létszám a járási hivatalok felállásával 2013. január 1. napjától 17 fővel csökken. A Képviselő-testület hivatkozott határozatában foglalt létszámleépítés végrehajtásra került. Jelenleg is gyors ütemben zajlik a közigazgatást érintő törvénykezés és számos jogszabály még e tekintetben nem került elfogadásra, továbbá a finanszírozás mértéke és módja sem ismert teljes mértékben, ezért a 2013. január 1. napjától felálló és működő Polgármesteri Hivatal pontos létszámát még mindig rendkívül nehéz meghatározni. Ennek érdekében célszerű a 17 fővel és a 6 fővel csökkentett struktúra létrehozása azzal, hogy az elkövetkezendő hónapokban kihírdetésre és végrehajtásra kerülő jogszabályi környezethez igazodva a végleges rendszer folyamatosan a 2013. év során alakuljon ki. Ezen jogbizonytalan helyzetben, ahhoz, hogy a feladatok ellátása folyamatosan biztosított legyen, az SzMSz-ben lehetőséget kell biztosítani arra, hogy jóváhagyott létszámon felül a jegyző - a polgármester egyetértésével – meghatározott időre, egyidejűleg legfeljebb 5 fő létszámig további dolgozókat alkalmazzon. A végleges szervezeti struktúra kialakítása felé haladva a létszámkeret konkretizálása érdekében negyedévente felülvizsgálatra kerülne ezen rendelkezés szükségessége és majdani hatályon kívül helyezése.

Az önkormányzati SzMSz módosítás indoka továbbra is a  hivatali struktúra átszervezése, a munkakörök összevonása képesítési követelményeknek megfelelően, járások kialakítása miatti létszámelvonás, ill. munkarend és az ügyfélfogadási rend változása a közszolgálati tisztviselőkről szóló 2011. évi CXCIX. törvényben foglaltak szerint.
A fentiek alapján javaslom, hogy a Képviselő-testület az Önkormányzat Szervezeti és Működési Szabályzatát a rendelet-tervezetben foglaltak szerint fogadja el.

Kiskőrös, 2012. december 04.

                                                                                      Domonyi László
                                                                                         polgármester
KISKŐRÖS VÁROS ÖNKORMÁNYZATA

KÉPVISELŐ-TESTÜLETÉNEK

……../2012. (             ) önkormányzati rendelete

az Önkormányzat Szervezeti és Működési Szabályzatáról szóló

4/2003. (III. 1.) önkormányzati rendelet módosításáról

(Tervezet)

Kiskőrös Város Képviselő-testülete a helyi önkormányzatokról szóló 1990. évi LXV. törvény 18. §. (1) bekezdésében  foglalt felhatalmazás alapján, Magyarország Alaptörvénye 32. cikk (1) bekezdése d)  pontjában meghatározott feladatkörében a következő rendeletet alkotja: 

1. §.

Az Önkormányzat Szervezeti és Működési Szabályzatáról szóló 4/2003. (III. 1.) önkormányzati rendelet (a továbbiakban: SzMSz) 15. §. (1) bekezdés helyébe a következő rendelkezés lép:

„(1)A rendes ülésre szóló meghívót legalább a Képviselő-testületi ülés előtt 6 munkanappal korábban kell kézbesíteni. A meghívóval együtt kell kézbesíteni az érintetteknek az írásos előterjesztéseket. 

Indokolt esetben a polgármester engedélyezheti az előterjesztés külön kézbesítését.”

2. §.

Az SzMSz  55. §. (3) bekezdés a) és b) pontja helyébe a következő rendelkezés lép:

„a)       A Polgármesteri Hivatal létszáma 44 fő teljes munkaidőben, 2 fő heti 20 órás munkaidőben

A jóváhagyott létszámon felül a jegyző - a polgármester egyetértésével – meghatározott időre, egyidejűleg legfeljebb 5 fő létszámig, további dolgozókat alkalmazhat, ill. adott feladat ellátására – munkaviszonynak nem minösülő – eseti megbízást adhat. 
b)       A Polgármesteri Hivatal belső szervezeti tagozódása:

I. Stratégiai és Városüzemeltetési Osztály
-titkársági csoport

- gondnoksági és városüzemeltetési csoport
-beruházási  csoport

II.
Pénzügyi Osztály

III.       
Közigazgatási Osztály
-adócsoport  
- szociális, igazgatási és intézményi csoport
-építéshatósági csoport
IV.     
Függetlenített főépítész”
3. §.

Az  SzMSz 55. §. (3) bekezdés f) és g) pontjai helyébe a következő rendelkezések lépnek:

„f) 
A Polgármesteri Hivatalban a heti munkaidő 40 óra. Az általános munkarend szerint a napi munkaidő  

hétfőtől-csütörtökig 8,00 órától 16,30 óráig, 

pénteken 8,00 órától 13.00 óráig tart.       

g) 
Ügyfélfogadást az alábbiak szerint kell tartani:

Hétfőn: 8,00 órától 12,00 óráig és 12,30 órától 16,30 óráig

Szerdán: 8,00 órától 12,00 óráig és 12,30 órától 18,00 óráig

Csütörtökön: 12,30 órától 16,30 óráig

Pénteken: 8,00 órától 12,00 óráig”

Záró rendelkezések

4. §

1) A  rendelet  1. § és 2. §-a  a kihirdetést követő napon lép hatályba.
2) A rendelet 3. §-a 2013. január 1. napján lép hatályba.

3) Ez a rendelet 2013. január 2. napján hatályát veszti.

